Document ID: /roh_data/filtered/fineweb-2-filterrobots_roh.jsonl.gz/20370

Dapli che mintga terz Svizzer lavura parzialmain, mussa la statistica. Vinavant mussan las cifras che la differenza tranter dunnas ed umens sa reducescha, quai che pertutga la cumpart ch'è activa sin il martgà da lavur. Il 2018 han 4 da 5 dunnas lavurà, 8,6 puncts procentuals pli pauc che tar ils umens. Il 2010 eran quai anc prest 12 puncts procentuals differenza.
S'adattar a la famiglia
Che las dunnas svizras piglian suenter giascha er vidlonder che bleras mammas na crodan betg pli or da la vita professiunala. Il 2010 han dus terzs da las mammas tranter 25 fin 54 onns cun uffants sut quatter onns lavurà. Il 2018 eran quai gia passa trais quarts.
Tar ils babs na sa reducescha il dumber da quels che lavuran cura ch'i survegnan uffants betg. Dentant datti adina daplirs che reduceschan per la famiglia lur pensum. Tar babs cun uffants sut quatter onns è la quota da pensums parzials creschida per 5,3 puncts procentuals sin 14,1%.
Mammas midan pli savens la lavur
62,2% da las mammas che lavuran e 14,9% dals babs che lavuran cun uffants sut 15 onns a chasa din, ch'els han reducì il pensum pervi da la famiglia. Stgars in quart dals babs e prest in terz da las mammas han midà lur temp da lavur. Mammas midan prest duas giadas uschè savens la plazza da lavur per pudair cumbinar meglier la professiun cun la famiglia.
RR novitads 14:00